REGULAMENTUL (CE) NR. 1537/2007 AL COMISIEI
din 20 decembrie 2007
privind acordarea alocației compensatorii destinate organizațiilor producătorilor pentru cantitățile de ton livrate industriei de prelucrare în cursul perioadei cuprinse între 1 ianuarie și 31 martie 2007
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 104/2000 al Consiliului din 17 decembrie 1999 privind organizarea comună a piețelor în sectorul produselor pescărești și de acvacultură (1), în special articolul 27 alineatul (6),
întrucât:
(1)
Alocația compensatorie prevăzută la articolul 27 din Regulamentul (CE) nr. 104/2000 poate fi acordată, în anumite condiții, organizațiilor de producători de ton din Comunitate, pentru cantitățile de ton livrate industriei de prelucrare în cursul trimestrului calendaristic în care prețurile au fost înregistrate, când atât prețul mediu trimestrial de vânzare înregistrat pe piața comunitară, cât și prețul de import majorat, după caz, cu o taxă compensatorie se situau sub limita a 87 % din prețul comunitar de producție al produsului în cauză.
(2)
Analiza situației pieței comunitare a arătat că, în cursul perioadei cuprinse între 1 ianuarie și 31 martie 2007, în cazul tonului alb (Thunnus alalunga), atât prețul mediu trimestrial de vânzare, cât și prețul de import menționate la articolul 27 din Regulamentul (CE) nr. 104/2000 s-au situat sub limita a 87 % din prețul comunitar în vigoare, stabilit prin Regulamentul (CE) nr. 1969/2006 al Consiliului (2).
(3)
Operațiunile care se iau în calcul la stabilirea dreptului de alocație sunt vânzările facturate în trimestrul în cauză și utilizate pentru calcularea prețului mediu lunar de vânzare, în conformitate cu articolul 4 din Regulamentul (CE) nr. 2183/2001 al Comisiei din 9 noiembrie 2001 de stabilire a normelor de aplicare a Regulamentului (CE) nr. 104/2000 privind acordarea de plăți compensatorii pentru tonul destinat industriei de prelucrare (3).
(4)
În conformitate cu articolul 27 alineatul (2) din Regulamentul (CE) nr. 104/2000, cuantumul alocației nu poate depăși în niciun caz nici diferența dintre limita de declanșare și prețul mediu de vânzare pentru produsul în cauză pe piața comunitară și nicio sumă forfetară echivalentă cu 12 % din această limită.
(5)
Cantitățile eligibile pentru alocația compensatorie nu pot depăși în niciun caz limitele stabilite la articolul 27 alineatul (3) din Regulamentul (CE) nr. 104/2000 pentru trimestrul în cauză.
(6)
Cantitățile de ton alb (Thunnus alalunga) vândute și livrate industriei de prelucrare înființate pe teritoriul vamal al Comunității au fost mai mari în cursul trimestrului în cauză decât cantitățile vândute și livrate în cursul aceluiași trimestru din ultimele trei sezoane de pescuit. Deoarece aceste cantități depășesc plafonul stabilit la articolul 27 alineatul (3) din Regulamentul (CE) nr. 104/2000, cantitatea totală din aceste produse pentru care se poate plăti alocația ar trebui limitată.
(7)
În aplicarea limitelor prevăzute la articolul 27 alineatul (4) din Regulamentul (CE) nr. 104/2000 pentru calcularea valorii alocației acordate fiecărei organizații de producători, cantitățile eligibile ar trebui repartizate între organizațiile de producători vizate, proporțional cu cantitățile produse de acestea în cursul aceluiași trimestru din sezoanele de pescuit 2004, 2005 și 2006.
(8)
Măsurile prevăzute în prezentul regulament sunt conforme cu avizul Comitetului de gestionare a produselor pescărești,
ADOPTĂ PREZENTUL REGULAMENT:
Articolul 1
Alocația compensatorie prevăzută la articolul 27 din Regulamentul (CE) nr. 104/2000 se acordă pentru perioada cuprinsă între 1 ianuarie și 31 martie 2007, pentru ton alb (Thunnus alalunga).
În conformitate cu articolul 27 alineatul (2) prima și a doua liniuță din Regulamentul (CE) nr. 104/2000, valoarea maximă a alocației se stabilește la 5 EUR pe tonă.
Articolul 2
(1) Cantitatea totală pentru care se poate plăti alocația compensatorie este de 34,320 tone de ton alb (Thunnus alalunga).
(2) Repartizarea cantității totale între organizațiile de producători vizate este stabilită în anexă.
Articolul 3
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 decembrie 2007.